Uredba Komisije (ES) št. 1253/2001

z dne 26. junija 2001

o spremembi Uredbe (ES) št. 1227/2000 o določitvi podrobnih pravil za izvajanje Uredbe Sveta (ES) št. 1493/1999 o skupni ureditvi trga za vino glede obsega vinogradniških površin

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino [1], kakor je bila nazadnje spremenjena z Uredbo (ES) št. 2826/2000 [2], in zlasti člena 15 Uredbe,

ob upoštevanju naslednjega:

(1) Člena 16 in 17 Uredbe Komisije (ES) št. 1227/2000 z dne 31. maja 2000 o določitvi podrobnih pravil za izvajanje Uredbe Sveta (ES) št. 1493/1999 o skupni ureditvi trga za vino glede obsega vinogradniških površin [3], kakor je bila spremenjena z Uredbo (ES) št. 784/2001 [4],vsebuje predpise o financiranju sistema prestrukturiranja in preusmeritve.

(2) Za proračunsko leto 2000/01 so bila državam članicam dodeljena sredstva z Odločbo Komisije 2000/503/ES z dne 25. julija 2000 o dodelitvi okvirnih finančnih sredstev državam članicam za prestrukturiranje in preusmeritev vinogradov glede na število hektarjev, v skladu z Uredbo Sveta (ES) št. 1493/1999 za tržno leto 2000/01 [5].

(3) Ti predpisi predvidevajo prerazporeditev sredstev, dodeljenih državi članici, ki jih ta ni dejansko porabila do 30. junija, drugim državam članicam, ki so zaprosile za financiranje in so do 30. junija dejansko v celoti porabile njim dodeljena sredstva. Predpisi predvidevajo tudi zmanjšanje zneskov, ki se dodelijo državam članicam v naslednjih proračunskih letih če je znesek dejanskih izdatkov države članice manjši od zneska sredstev, dodeljenih v tekočem proračunskem letu.

(4) V prvem letu uporabe sistema prestrukturiranja in preusmeritve so imele nekatere države članice težave pri vzpostavitvi in uporabi sistema. Uporaba členov 16 in 17 bi vodila do čezmernega zmanjšanja zneskov, ki so na voljo za prestrukturiranje in preusmeritev v navedenih državah članicah v tekočem in naslednjem proračunskem letu. V drugih državah članicah so bile te težave manjše, vseeno pa takšne, da lahko te države, ker ne bodo utegnile porabiti vseh dodeljenih sredstev do 30. junija, to storijo do 15. oktobra.

(5) Zato je treba za proračunsko leto 2000/01 prehodno ublažiti znižanje sredstev tako, da se predvidi možnost prerazporeditve v primernih mejah izdatkov, ki do 30. junija 2001 še niso bili dejansko izkazani, tistim državam članicam, ki do tega datuma še niso porabile vseh sredstev.

(6) Prav tako je treba za proračunsko leto 2000/01 prehodno predvideti možnost prerazporeditve izdatkov, ki do 30. junija 2001 še niso bili dejansko izkazani, državam članicam, ki so porabile znaten delež dodeljenih sredstev v mejah začetne dodelitve sredstev.

(7) Da bi države članice lahko vložile zahtevke, predvidene s to uredbo, mora le-ta začeti veljati najpozneje 30. junija 2001.

(8) Ukrepi, predvideni s to uredbo, so v skladu z mnenjem Upravljalnega odbora za vino –

SPREJELA NASLEDNJO UREDBO:

Člen 1

K členu 17 Uredbe (ES) št. 1227/2000 se doda naslednji odstavek:

"8. Za proračunsko leto 2000/01:

(a) država članica, ki v skladu s členom 16(1)(a) priglasi Komisiji znesek, manjši od 75 % sredstev, dodeljenih tej državi članici z Odločbo 2000/503/ES [6], lahko najpozneje do 30. junija pri Komisiji vloži zahtevek za naknadno financiranje izdatkov v proračunskem letu 2000/01 v znesku, večjem od priglašenega Komisiji v skladu s členom 16(1)(a);

(b) zahtevek, ki ga vloži država članica v skladu s točko (a) tega odstavka, se upošteva v takem obsegu, da vsota prejetega zneska in zneska, priglašenega v skladu s členom 16(1)(a), ne preseže 75 % celotnega denarnega zneska, dodeljenega tej državi članici z Odločbo 2000/503/ES. Komisija obvesti države članice čim prej po 30. juniju o obsegu, v katerem se lahko zahtevkom ugodi;

(c) država članica, ki v skladu s členom 16(1)(a) Komisiji priglasi znesek v višini najmanj 75 % sredstev, dodeljenih tej državi članici z Odločbo 2000/503/ES, ki pa je manjši od celotnih dodeljenih sredstev, lahko pri Komisiji najpozneje do 30. junija vloži zahtevek za naknadno financiranje izdatkov v proračunskem letu 2000/01 v večjem znesku, kot je bil priglašen Komisiji v skladu s členom 16(1)(a);

(d) zahtevek, ki ga vloži država članica v skladu s točko (c) tega odstavka, se upošteva v takem obsegu, da vsota prejetega zneska in zneska, priglašenega v skladu s členom 16(1)(a), ne preseže celotnih sredstev, dodeljenih tej državi članici z Odločbo 2000/503/ES. Komisija obvesti države članice čim prej po 30. juniju o obsegu, v katerem se lahko zahtevkom ugodi;

(e) z odstopanjem od odstavka 2 se zahtevkom, ki jih vložijo države članice v skladu s členom 16(1)(b), ugodi na proporcionalni podlagi z uporabo zneskov, ki so na voljo potem, ko se za vse države članice odštejejo vsote celotnih zneskov, priglašenih v skladu s členom 16(1)(a), in celotnih zneskov, odobrenih v skladu s točkama (b) in (d) tega odstavka, od celotnega denarnega zneska, dodeljenega državam članicam z Odločbo 2000/503/ES. Komisija čim prej po 30. juniju obvesti države članice o obsegu, v katerem se lahko zahtevku ugodi."

Člen 2

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 26. junija 2001

Za Komisijo

Franz Fischler

Član Komisije

[1] UL L 179, 14.7.1999, str. 1.

[2] UL L 328, 23.12.2000, str. 2.

[3] UL L 143, 16.6.2000, str. 1.

[4] UL L 113, 24.4.2001, str. 4.

[5] UL L 201, 9.8.2000, str. 4.

[6] UL L 201, 9.8.2000, str. 4.

--------------------------------------------------